4. การวิจัยและพัฒนา

-   การกำหนดนโยบายมาตรฐานความปลอดภัยด้านสารสนเทศและการจัดทำโครงสร้างพื้นฐานความปลอดภัยข้อมูลสารสนเทศ
    (IT Security Policy and Implementation)

ธนาคารได้มีการกำหนดนโยบายมาตรฐานความปลอดภัยด้านสารสนเทศ
และการจัดทำโครงสร้างพื้นฐานความปลอดภัยข้อมูลสารสนเทศ (IT Security Policy and
Implementation) เพื่อป้องกันรักษาความปลอดภัยของข้อมูลของลูกค้า
โดยการดำเนินการสำคัญๆในปี 2546 ที่ผ่านมา สามารถสรุปได้ ดังต่อไปนี้

-   การจัดทำ เผยแพร่บทความ และการจัดอบรมให้พนักงานทั้งในและนอกสำนักงานใหญ่
    เพื่อแนะนำแนวทางการใช้งานข้อมูลอย่างปลอดภัย

-   การจัดทำค่ามาตรฐานความปลอดภัยสำหรับระบบงานคอมพิวเตอร์ในรูปแบบ (Platform)
    ต่าง ๆ ร่วมกับบริษัท ไอบีเอ็ม จำกัด เพื่อนำไปใช้ปรับปรุงความปลอดภัยในระบบคอมพิวเตอร์

-   การปรับปรุงแก้ไขเครื่องคอมพิวเตอร์ของพนักงานทั้งในสำนักงานใหญ่และสาขาทั่วประเทศ
    เพื่อป้องกันการแพร่ระบาดของไวรัสคอมพิวเตอร์

-   การปรับปรุงและประสานงานแก้ไขระบบงาน Cash Connect และ Internet Banking
    ให้เป็นไปตามกระบวนการมาตรฐาน

-   การแนะนำและร่วมพัฒนาระบบ SecurePass
    เพื่อความปลอดภัยในการทำธุรกรรมทางการเงินของระบบ Corporate Connect

-   การปรับปรุงการรักษาความปลอดภัยในระบบงานด้านการบริหารเงิน
    ตามคำแนะนำของผู้ตรวจสอบบัญชีจากภายนอก

-   การออกแบบโครงสร้างพื้นฐานความปลอดภัยข้อมูลสารสนเทศ ร่วมกับบริษัทที่ปรึกษา
    PricewaterhouseCoopers เพื่อปรับปรุงให้มีความปลอดภัยสูงขึ้น มีความซับซ้อนน้อยลง
    และสามารถจัดการได้อย่างเหมาะสม

การใช้บริการงานด้านเทคโนโลยีสารสนเทศจากภายนอก (IT Outsourcing)

สำหรับการใช้บริการงานด้านเทคโนโลยีสารสนเทศจากภายนอก (IT Outsourcing) นั้น
หลังจากเสร็จสิ้นการดำเนินการในช่วงเปลี่ยนผ่าน (Transition) ในเดือนมิถุนายน 2546
บริษัทไอบีเอ็ม จำกัด
ได้ดำเนินการปรับปรุงประสิทธิภาพในการให้บริการทางด้านเทคโนโลยีสารสนเทศ (Information
Technology) ภายใต้แผนเพิ่มประสิทธิภาพของโครงสร้างพื้นฐาน (Transformation Plan)
โดยมีเป้าหมายไปสู่การพัฒนาคุณภาพของการให้บริการตามข้อตกลงระดับการให้บริการ (Service
Level Agreement: SLA) ตลอดจนการบริหารควบคุมค่าใช้จ่ายในการบริการ
ด้วยการนำเทคโนโลยีและแนวทางปฏิบัติที่เป็นสากล (Best Practice) มาปรับใช้

ทั้งนี้ กิจกรรมสำคัญที่ได้ดำเนินการภายใต้ แผนเพิ่มประสิทธิภาพของโครงสร้างพื้นฐาน ประกอบด้วย

-   การพัฒนากรอบและแนวทางในการจัดการสถาปัตยกรรมทางเทคโนโลยีสารสนเทศ
    (Enterprise Architecture Development) ที่เกี่ยวกับระบบงานประยุกต์
    (Application) โครงสร้างพื้นฐาน (Infrastructure) และข้อมูล
    เพื่อเป็นแนวทางในการคัดสรรเทคโนโลยีที่สอดคล้องกับนโยบายในภาพรวมของธนาคาร
    อันจะทำให้ธนาคารสามารถเลือกลงทุนในเทคโนโลยีที่มีประสิทธิภาพ ลดความซ้ำซ้อน
    และค่าใช้จ่ายในการบริหารจัดการในด้านเทคโนโลยีลง

-   ยกระดับคอมพิวเตอร์ Mainframe (Mainframe Upgrade)
    เพื่อรองรับปริมาณธุรกรรมและบริการที่เพิ่มขึ้น

-   การปรับปรุงเครือข่ายสื่อสาร (Wide Area Network Transformation)
    โดยในไตรมาสที่ 3 ปี 2546 บริษัท ไอบีเอ็ม จำกัด
    ได้จัดทำแผนงานในการปรับปรุงเครือข่ายสื่อสารใหม่จาก Frame Relay Network เป็น IP
    Network ที่สอดคล้องกับมาตรฐานสากล เพื่อรองรับบริการในรูปแบบใหม่ด้าน e-Business
    และ e-Banking ที่มีปริมาณเพิ่มขึ้น ขณะเดียวกัน ก็ช่วยลดค่าใช้จ่ายในการเช่าคู่สายสื่อสาร
    (Leased Line) จากเดิมอย่างน้อยร้อยละ 20 นอกจากนี้ ในไตรมาสที่ 4 ปี 2546
    ธนาคารยังได้จัดทำโครงการนำร่อง โดยคัดเลือกสาขาเพื่อดำเนินการติดตั้งและทดสอบจำนวน
    5 สาขา ซึ่งผลการทดสอบสำเร็จลุล่วงไปได้ด้วยดี
    และยังได้เริ่มขยายผลการดำเนินการต่อไปยังสาขาต่างๆทั่วประเทศ
    ซึ่งคาดว่าจะแล้วเสร็จภายในเดือนกรกฎาคม 2547

-   การรวม Server (Server Consolidation) โดยในไตรมาสที่ 3 ปี 2546
    บริษัทไอบีเอ็ม จำกัด ได้กำหนดแผนงานในการบริหารเครื่องคอมพิวเตอร์ในระดับ Server
    เสร็จแล้ว โดยนำแนวทางการรวม Server ที่แยกกันอยู่หลายๆเครื่อง
    มาอยู่บนเครื่องเดียวกัน เพื่อให้เกิดประสิทธิภาพในการจัดการ
    และการใช้ทรัพยากรได้อย่างเหมาะสมมากขึ้น ซึ่งจะช่วยให้ประหยัดค่าใช้จ่าย ทั้งนี้
    คาดว่าจะสามารถเริ่มดำเนินการได้ในช่วงต้นปี 2547 เป็นต้นไป

-   การจัดทำแผนงานร่วมประจำปี 2547 ระหว่างธนาคารและบริษัทไอบีเอ็ม จำกัด
    ในการให้บริการทางด้านเทคโนโลยีสารสนเทศ
    โดยได้วิเคราะห์ผลกระทบและประมาณการปริมาณงานที่คาดว่าจะเกิดขึ้นในปี 2547
    ในด้านจำนวนบุคลากรที่ต้องใช้ จำนวนเครื่องคอมพิวเตอร์และอุปกรณ์ต่อพ่วงต่าง ๆ
    ที่ต้องจัดเตรียม เพื่อรองรับโครงการและงานต่างๆ เป็นต้น ทั้งนี้
    เพื่อใช้เป็นข้อมูลในการจัดทำงบประมาณ
    รองรับการใช้บริการงานด้านเทคโนโลยีสารสนเทศจากภายนอก (IT Outsourcing)
    ได้อย่างถูกต้องและใกล้เคียงความจริงมากที่สุด